
Az állampapírok forgalmazásának szerepe Magyarország finanszírozásának szempontjából

Dolgozatomban az állampapírok központi finanszírozásban betöltött szerepével foglalkozom. Az elmúlt években egyre többet lehet találkozni e pénzügyi konstrukcióval különféle magyarországi médiumokban, melyből világossá vált számomra: a kormányzat ösztönözni kívánja az állampolgárokat a vásárlásra. Ezért felvetődött bennem a kérdés, vajon milyen nemzetgazdasági érdek fűződik a belföldről való tőkebevonáshoz? Kedvezőbb-e Magyarország költségvetésének szempontjából a pénzpiaci hitelek helyett a belföldi finanszírozás felé fordulás, és ha igen, milyen összetevői vannak a jelenségnek?
Fontos megjegyezni, hogy az általam körüljárt terület komplex az érintett tudományágakat figyelembe véve: megkerülhetetlen gazdaságtani alapokkal rendelkezik, ugyanakkor az államháztartástan és a pénzügyi jog is markánsan felfedezhető benne.
Elengedhetetlennek tartom a témakörrel kapcsolatban néhány alapvető fogalom tisztázását, ezért munkámat elméleti alapozással kezdem, majd kitérek a lakossági szerepvállalás jelentőségére az állampapír-piacon. Felvázolom Magyarország finanszírozásának s adósságkezelésének jogi illetve intézményi hátterét is.
Az állampapírok térnyerése több szempontból is pozitívumokat hordoz magában az államfinanszírozásra gyakorolt hatását tekintve. Az államadósság devizaarányának illetve a külső finanszírozók részesedésének optimális szintre csökkentése szükséges hazánk árfolyamkitettségének és így sérülékenységének csökkentése érdekében.
Kiemelném, hogy adósságtömegünk minél ideálisabb szerkezetének elérésében is használható az állampapír, melyhez kapcsolódva a lakossági szerepvállalás növekedése a jövőre nézve is előnyös képet festhet.
Dolgozatomban Magyarország fiskális jogszabályi rendszerének megerősítését szorgalmazom külföldi példákra alapozva.
A magyar állampapírok forgalmazásának útján az állam érdemben tudja befolyásolni adósságtömegünk forint illetve devizaarányát s tulajdonosi szerkezetét egyaránt, ezért úgy vélem, e gazdaságpolitikai eszközhöz való folyamodás hosszabb távon beválthatja a hozzá fűzött reményeket: a stabil és kiszámítható állami pénzügyeket. Bízom benne, hogy munkám segít árnyalni a magyar állami értékpapírok jelenét és jövőjét, emellett az államháztartásban betöltött növekvő szerepükre tekintettel hazánk finanszírozásának alakulásában vállalt részét is.



